Clinton-rådgiver søgte angiveligt om hjælp til at skjule mails på Reddit

I 2014 bad en person Reddit om hjælp til at skjule nogle e-mails fra en, han beskrev som en ‘very VIP’. Meget tyder nu på, at den vigtige person, der skulle have gemt sin mailadresse af vejen, var Hillary Clinton.

Føljetonen om Hillary Clintons e-mails har fået et nyt kapitel, og denne gang et af de mere kuriøse af slagsen.

Meget tyder nemlig på, at Clintons personlige it-rådgiver, en mand ved navn Paul Combetta, i 2014 spurgte Reddit til råds om, hvordan man skjuler en mailadresse i afsenderfeltet på alle mails, der sendes fra kontoen.

Det skriver blandt andet Vice Motherboard.

»Jeg står muligvis over for en meget interessant situation, hvor jeg er nødt til at fjerne en VIP’s (MEGET VIP) e-mailadresse fra en masse gemte e-mails, som jeg har,« lød det i opslaget fra en bruger ved navn Stonetear.

»I bund og grund vil de ikke have VIP’ens e-mailadresse eksponeret for nogen, og de vil være i stand til at enten fjerne eller erstatte e-mail-adressen i til/fra-feltet i alle mails, vi sender ud,« lød det videre.

Det originale Reddit-opslag af Stonetear, som spørger om hjælp til at skjule e-mailadressen fra en VIP, inden det blev fjernet. Illustration: Vice Motherboard

Navnet Stonetear linkes kraftigt til Hillary Clintons personlige it-rådgiver, Paul Combetta. Selvom hverken han eller andre i Clinton-administrationen har bekræftet det, peger flere ting nemlig på Combetta som manden bag aliasset.

Vice Motherboard forklarer, at en hjemmeside, som publicerer filer til computerspillet 'Betrayal at Krondor', lister Paul Combettas e-mail som stonetear@gmail.com. I et opslag fra 2011 signerer Stonetear med navnet ‘Paul’, og i 2002 fortæller Stonetear på Slashdot, at han har kontrakt med en statslig myndighed.

Derudover, skriver Vice Motherboard, er profilbilledet, der flankerer Stonetears Gmail-konto, et billede, der grangiveligt ligner Paul Combetta.

Kontaktinformationerne på stonetear@gmail.com. Billedet ligner i høj grad Hillary Clintons personlige it-rådgiver, Paul Combetta. Illustration: Vice Motherboard

Opslaget på Reddit stammer fra 24. juli 2014 og blev dermed oprettet adskillige måneder inden, sagen om Hillary Clintons skødesløse brug af en privat e-mailkonto første gang blev udrullet i New York Times i marts 2015. Stonetears Reddit-opslag forsvandt i mandags efter at have tiltrukket sig en del opmærksomhed. Opslaget er dog blevet gemt og screenshottet af flere Reddit-brugere.

Det er muligt, at Stonetear ikke er Paul Combetta, og at den ‘Very VIP’, han omtaler i opslaget, ikke er Hillary Clinton, men som Motherboard pointerer, er det yderligere mistænkeligt, at opslaget bliver fjernet i det øjeblik, det begynder at tiltrække sig opmærksomhed.

Motherboard forsøgte at kontakte både Paul Combetta personligt og gennem Clinton-administrationen. Henvendelserne er ikke blevet besvaret.